Sciant omnes tam presentes quam futuri quod Thyeboudus de Fistinnia et Hugo frater ejus dederunt Deo et fratribus valliscluse quicquid juris habebant in prato de Lariz et in curtile quod est in territorio Sarrumniaci et omnes querelas quas habebant vel habere poterant erga fratres predicte domui guerpiverunt, et pro ista donatione habuerunt de bonis domus XIII sol. Stephanienses per partes prius V sol. postea VIII. Nepotes eorum Petrus et Hugo V sol. quia videlicet nepotes hanc donationem confirmaverunt et juraverunt super sanctum altare majoris ecclesie presente conventu monachorum ne de cetero in predictis calumpniam facerent. Sed pro viribus suis in pace tenerent. Et ut hoc ratum sit in perpetuum ad consensum utriusque partis facta fuit presens cartula et sigillo conventus Ginniaci in testimonium roborata. Factum est hoc tempore Vitti prioris dicte domus incarnationis Verbi anno M. CC. tricesimo III. (Pendebat olim sigillum.)